觀子重鐘隠鷄鷹圖就借傳本畫乃文康舊物
作者：李之儀
朝代：宋

paragraphs: 千年老木根半拔，叉牙枯枝鬭金鐵。
蒼鷹見鷄豈復捨，伺隙必拿將雷掣。
鷄知不免怖且死，銅觜窺鷹反噪聒。
陰風慘慘天爲改，殺氣憑陵欲翻海。
畫工已證三昧因，造化精神智能采。
江南山水多異人，遁迹往往隨風塵。
等閒應現非一化，流落終爲絕世珍。
王公盛德天下歸，想見乾興天聖時。
進賢退佞乃所嗜，不使異趣侵毫釐。
喻公爲鷹固不可，排擊奸邪力尤果。
開圖凜凜毛髮驚，滯蔚頓攄如破鎖。
公孫勝致有餘風，十年凈土常相同。
擬借傳摹應見從，意欲因畫時見公。